Il-Kardinal Reinhard Marx, li hu wkoll l-Arċisqof ta' Munich u Freising fil-Ġermanja, offra r-riżenja tiegħu minn Arċisqof. Dan wara li stqarr li għandu jerfa' parti mir-responsabbiltà ta' abbuż sesswali minn kleriċi Ġermaniżi. It-talba saret minħabba skrutinju fuq in-nuqqasijiet tal-Knisja Ġermaniża fl-investigazzjoni tagħha dwar allegazzjonijiet ta' abbuż. Il-ġimgħa l-oħra, il-Papa Franġisku ħatar inkjesta u ntbagħtu żewġ isqfijiet biex jinvestigaw l-Arċidjoċesi ta' Cologne. Filwaqt li mhux suspettat li Marx kien involut f'dawn l-abbużi jew li pprova jgħattihom, insista li jrid "jaqsam parti mir-responsabbiltà tal-abbuż sesswali minn membri tal-Kleru li ġraw f'dawn l-aħħar snin". L-Arċidjoċesi ta' Munich sejħet inkjesta indipendenti biex tinvestiga l-allegazzjonijiet. Ir-rapport tal-inkjesta għadu jrid jiġi ppublikat. Il-Papa Franġisku għadu jrid jaċċetta t-talba tal-Kardinal Marx, li bħala membru tal-Kunsill tal-Kardinali huwa wieħed mill-konsulenti tiegħu. Marx jikkordina wkoll is-Segretarjat tal-Ekonomija, dekasteru tal-Kurja f'Ruma li tieħu ħsieb l-ekonomija tal-Belt tal-Vatikan.